23.05.2022. Nr. 2.2/394/2022/NOS

**Vides aizsardzības un**

**reģionālās attīstības ministrijai**

*Paziņošanai eAdresē*

Informācijai:

**Satiksmes ministrijai**

*Paziņošanai eAdresē*

*Par Ministru kabineta 09.03.2021.*

*protokollēmuma (prot.Nr.24 6.§) izpildi*

Atsaucoties uz Vides aizsardzības un reģionālās attīstības ministrijas (turpmāk – VARAM) 2022.gada 24.marta vēstuli Nr. 1-132/2295, Valsts sabiedrība ar ierobežotu atbildību “Autotransporta direkcija” (turpmāk – Autotransporta direkcija), nosūta precizētu apkopojumu par valstspilsētu pašvaldību izdevumiem saistībā ar piesardzības pasākumu ieviešanu sabiedriskajā transportā par laika periodu no 2021.gada 1.jūlija līdz 2021.gada 31.decembrim, kurā tika precizēti aprēķini par SARS-Cov-2 (Covid-19) vīrusa antigēna testu iekļaušanu pie kopējiem izdevumiem Covid-19 pandēmijas ierobežošanai. Papildus tam, iesniedzam apkopotu informāciju arī par 2022.gada janvārī un februārī saņemto informāciju par valstspilsētu pašvaldību izdevumiem saistībā ar piesardzības pasākumu ieviešanu sabiedriskajā transportā ārkārtējās situācijas periodā.[[1]](#footnote-1)

Iepriekš VARAM iesniegtajā informācijā (16.03.2022. vēstule Nr. 2.2/202/2022/NOS), Autotransporta direkcija vērsa uzmanību, ka atsevišķas valstspilsētu pašvaldības (Rīgas, Ventspils, Valmieras un Rēzeknes) pie izdevumiem Covid-19 pandēmijas ierobežošanai 2021. gada oktobra, novembra un decembra mēnešos bija norādījušas arī izmaksas par SARS-Cov-2 (Covid-19) vīrusa antigēna testiem. Tāpat, Autotransporta direkcija norādīja, ka tās kompetencē nav sniegt vērtējumu, vai izmaksas par Covid-19 vīrusa antigēna testiem ir iekļaujamas pie kopējiem izdevumiem Covid-19 pandēmijas ierobežošanai un ir kompensējamas no valsts budžeta līdzekļiem.

Saskaņā ar Ministru kabineta 2021.gada 1.decembra rīkojumu Nr.909 “Grozījumi Ministru kabineta 2021.gada 9.oktobra rīkojumā Nr.720 “Par ārkārtējās situācijas izsludināšanu””, ar grozījumiem pieņemtais 5.1.5.apakšpunkta regulējums paredzēja, lai mazinātu Covid-19 izplatības riskus, var organizēt visu klātienē strādājošo darbinieku (amatpersonu), tai skaitā darbinieku (amatpersonu) ar vakcinācijas un pārslimošanas sertifikātu, testēšanu (tai skaitā ar Covid-19 antigēna skrīninga testu). Šādā gadījuma testēšanas izmaksas tiek segtas no darba devēja līdzekļiem. Līdz ar to izmaksas par Covid-19 vīrusa antigēna testiem būtu iekļaujamas pie kopējiem izdevumiem Covid-19 pandēmijas ierobežošanai 2021.gada decembra, 2022.gada janvāra un 2022.gada februāra mēnešos.

Ievērojot iepriekš minēto pamatojumu, Autotransporta direkcija precizēja aprēķinus un izslēdza testu izmaksas 2021.gada oktobra un novembra mēnešos tām valstspilsētām, kuras pirmreizējos pārskatos bija iekļāvušas izmaksas par Covid-19 vīrusa antigēna testiem (Rīgas, Ventspils, Valmieras un Rēzeknes).

Tāpat, Autotransporta direkcija aicināja valstspilsētu pašvaldības, kuras pirmreizējos pārskatos nebija iekļāvušas izmaksas par Covid-19 vīrusa antigēna testiem (Liepājas, Daugavpils, Jēkabpils un Jelgavas ), iesniegt precizētus pārskatus par 2021.gada decembri, 2022.gada janvāri un 2022.gada februāri, iekļaujot iesniedzamās informācijas sadaļā "Izdevumi Covid-19 infekcijas ierobežošanas pasākumiem" arī testu izmaksas, ja pārvadātājam, kas sniedz sabiedriskā transporta pakalpojumus minētajās valstspilsētās attiecīgajos mēnešos šādas izmaksas ir bijušas.

Jelgavas valstspilsētas pašvaldība, Liepājas valstspilsētas pašvaldība un Jēkabpils valstspilsētas pašvaldība informēja Autotransporta direkciju, ka pārvadātājiem, kas minētajās pilsētās sniedz sabiedriskā transporta pakalpojumus pilsētas maršrutos, attiecīgajos mēnešos nav bijušas izmaksas par Covid-19 vīrusa testiem un attiecīgi precizējumi netiks sniegti. Daugavpils valstspilsētas pašvaldība 2022.gada 11.maijā iesniedza precizētu pārskatu par 2021.gada decembri un informēja, ka 2022.gada janvārī un februārī Covid-19 vīrusa antigēna testi netika iegādāti.

Atgādinām, ka Jūrmalas valstspilsētas pašvaldība 2021.gada 7.jūnijā informēja Autotransporta direkciju, ka pārvadātājam, kas sniedz sabiedriskā transporta pakalpojumus Jūrmalas pilsētā, papildu izdevumi saistībā ar noteiktajiem ierobežojumiem nav radušies, tādēļ Jūrmalas valstspilsēta Autotransporta direkcijā informāciju nesniedz.

Apkopojot valstspilsētu pašvaldību iesniegto precizēto informāciju par izdevumiem un zaudējumiem saistībā ar piesardzības pasākumu ieviešanu sabiedriskajā transportā par laika periodu no **2021.gada 1.jūlija līdz 2022.gada 28.februārim**, Autotransporta direkcija ir secinājusi sekojošo:

1. Faktiskie izdevumi valstspilsētu pašvaldībām, kas radušies saistībā ar atcelto reisu vai papildu reisu nodrošināšanu sakarā ar pakalpojuma apjoma ierobežošanu un sabiedriskā transporta ietilpības ierobežojuma noteikšanu ir samazinājušies par kopējo summu **11 307 464,36 EUR.**

2. Kopējā izdevumu summa valstspilsētu pašvaldībām Covid-19 infekcijas ierobežošanas pasākumiem sabiedriskajā transportā (pakalpojumiem, pasākumiem, materiāliem), kas jāievēro sabiedriskā transporta pakalpojumu sniedzējiem saskaņā ar Ministru kabineta 2020.gada 9.jūnija noteikumiem Nr.360 “Epidemioloģiskās drošības pasākumi Covid-19 infekcijas izplatības ierobežošanai”[[2]](#footnote-2), Ministru kabineta 2021.gada 28.septembra noteikumiem Nr.662 “Epidemioloģiskās drošības pasākumi Covid-19 infekcijas izplatības ierobežošanai” un Ministru kabineta 2021.gada 9.oktobra rīkojumu Nr.720 “Par ārkārtējās situācijas izsludināšanu” veido **204 435,24 EUR.**

3. Covid-19 infekcijas apkarošanā radītā iedzīvotāju mobilitātes ierobežošana, pakalpojuma apjoma samazināšana, kā arī citi ārkārtējās situācijas laikā un pēc tās noteiktie ierobežojumi atsevišķām nozarēm ir radījuši kopējo ietekmi uz valstspilsētu pašvaldību ieņēmumu apgrozījumu **6 359 578,26** **EUR** apmērā.

Valstspilsētu pašvaldību iesniegtie dati tika salīdzināti ar Autotransporta direkcijas rīcībā esošo informāciju un būtiskas novirzes no regulāri saņemtās informācijas netika konstatētas.

Pielikumā nosutām apkopotu informāciju par valstspilsētu pašvaldību izdevumiem un zaudējumiem saistībā ar piesardzības pasākumu ieviešanu sabiedriskajā transportā laikposmā no 2021.gada 1.jūlija līdz 2022.gada 28.februārim. Detalizētu informāciju par katru pašvaldību esam sagatavojuši Excel tabulu formā un nosūtam to uz elektroniskā pasta adresēm: [solvita.vaivode@varam.gov.lv](mailto:solvita.vaivode@varam.gov.lv), [dace.ziedina@varam.gov.lv](mailto:dace.ziedina@varam.gov.lv) un dana.ziemele@sam.gov.lv.

Pielikumā: Informācija par valstspilsētu pašvaldību izdevumiem un zaudējumiem saistībā ar piesardzības pasākumu ieviešanu sabiedriskajā transportā laika periodā no 2021.gada 1.jūlija līdz 2022.gada 28.februārim uz 1 lp.

Valdes loceklis M.Jaunups

I.Pence, 67686464

[*ilze.pence@atd.lv*](mailto:ilze.pence@atd.lv)

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Ministru kabineta 2021.gada 9.oktobra rīkojums Nr. 720 “Par ārkārtējās situācijas izsludināšanu” zaudējis spēku 2022.gada 1.martā. [↑](#footnote-ref-1)
2. Ministru kabineta 2020.gada 9.jūnija noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai” zaudēja spēku 2021.gada 11.oktobrī. [↑](#footnote-ref-2)